ከኮረና ቫይረስ ያገገሙ 120 ደረሱ
አዲስ አበባ፦ ከኮረና ቫይረስ ያገገሙ ሰዎች 120 መድረሳቸው ተገለጸ። ባለፉት 24 ሰዓታት በተደረገ የላቦራቶሪ ምርመራ ተጨማሪ 14 ሰዎች በቫይረሱ መያዛቸውን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡትጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 3ሺ 271 ሰዎች መካከል14 ሰዎች ቫይረሱ ተገኝቶባቸዋል። 
ቫይረሱ የተገኘባቸው 11 ወንድ እና 3 ሴት ኢትዮጵያን ናቸው። ከ9 – 68 የዕድሜ ክልል ውስጥ ይገኛሉ። 6 የውጭ ሀገር የጉዞ ታሪክ ያላቸው፣ 7 በበሽታው ከተያዘ ሰው ጋር ንክኪ የነበራቸው ሲሆኑ፣ 1 የውጭ ሀገር የጉዞ ታሪክ የሌለው፣ በበሽታው ከተያዘ ሰው ጋር ንክኪ ያልነበረው መሆኑን አመልክተዋል።
ቫይረሱ ከተገኘባቸው 9 ከአዲስ አበባ፣ 1 ከትግራይ፣ 1 ከኦሮሚያ፣ 3 ከሶማሌ ክልል ለይቶ ማቆያ የነበሩ መሆኑንም ጠቁመዋል።
ባለፉት 24 ሰዓት ውስጥ 4 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 120 መድረሱንም አመልክተዋል። 
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 365 መሆኑን ጠቁመው፥ ከእነዚህም ውስጥ 238 ሰዎች በለይቶ ህክምና ላይ መሆናቸውን አስታውቀዋል። አስከአሁን ለ62ሺ300 ሰዎች የላብራቶሪ ምርመራ መሠራቱንም ገልጸዋል። በቫይረሱ 5 ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 12/2012በጋዜጣው ሪፖርተር